Suresh 202 Views Yashes Series
Yashes Series
ప్రభాతవార్త స్పోర్ట్స్‌ ప్రతినిధి: ఇంగ్లాండ్‌-ఆస్ట్రేలియా జట్ల మధ్య యాషెస్‌ సమరానికి నేడు తెరలేవనుంది. ఐదు టెస్టు మ్యాచ్‌ల సిరీస్‌లో భాగంగా తొలి టెస్టు గురువారం నుంచి ఎడ్జిబాస్టన్‌ వేదికగా ప్రారంభం కానుంది. ఇప్పటివరకు జరిగిన అన్ని సిరీసుల్లో ఆతిథ్య జట్టుదే పైచేయి. చివరగా ఇరు జట్లు తలపడిన యాషెస్‌ సిరీసులో ఆస్ట్రేలియా 4-0తో గెలిచింది. ఆస్ట్రేలియా-ఇంగ్లాండ్‌ జట్ల మధ్య ఇప్పటివరకు మొత్తం 70 యాషెస్‌ సిరీస్‌లు జరిగితే…అందులో 33 సార్లు ఆస్ట్రేలియా విజేతగా నిలిచింది. ఇంగ్లాండ్‌ 32 సార్లు విజయం సాధించింది. ఐదు సిరీస్‌లు డ్రా ముగిశాయి. ఇక, ఇంగ్లీష్‌ గడ్డపై ఆస్ట్రేలియా యాషెస్‌ సిరీస్‌ నెగ్గి సరిగ్గా 18ఏళ్లవుతోంది. 2001లో స్టీవ్‌వా నాయకత్వంలో ఆస్ట్రేలియా 4-1తో ట్రోఫిని నెగ్గినా ఆస్ట్రేలియా ఆతర్వాత ఇప్పటివరకు ఇంగ్లాండ్‌లో యాషెస్‌ టెస్టు సిరీస్‌ గెలవలేదు. ఆ తర్వాత 9 యాషెస్‌లు జరగ్గా ఇంగ్లాండ్‌ నాలుగు సిరీస్‌లకు ఆతిథ్యమిచ్చింది. అందులో సొంతగడ్డపై జరిగిన ఐదు యాషెస్‌ సిరీసుల్లో ఆస్ట్రేలియా నాలుగింట విజయం సాధించి ఒక దాంట్లో ఓడిపోయింది. అయితే, ఈసారి యాషెస్‌ కాస్త భిన్నంగా జరుగుతోంది. సంప్రదాయ టెస్టు క్రికెట్‌ అభిమానులకు మరింతగా చేరువ చేసేందుకుగాను ఐసిసి ప్రవేశపెట్టిన టెస్టు ఛాంపియన్‌షిప్‌ ఈసిరీస్‌తోనే మొదలవుతుంది. ప్రస్తుతం జరుగుతున్న ఐదు టెస్టుల సిరీస్‌ సుమారు రెండు నెలల పాటు జరగనుంది. తొలి టెస్టు గురువారం ఎడ్జిబాస్టన్‌ వేదికగా ప్రారంభం కానుండగా…సెప్టెంబర్‌ 12న ప్రారంభమయ్యే ఆఖరి టెఉ్టకు లండన్‌లోని ది ఓవల్‌ స్టేడియం ఆతిథ్యమివ్వనుంది. భారత కాలమానం ప్రకారం యాషెస్‌సిరీస్‌ మద్యాహ్నం 3.30గం.లకు ప్రారంభమవుతుంది.తొలి టెస్టులో ఆడనున్న తుది జట్టుని ఇంగ్లాండ్‌ కెప్టెన్‌ జోరూట్‌ బుధవారం ప్రకటించాడు. తొలి టెస్టు కోసం ప్రకటించిన తుది జట్టులో జోఫ్రా ఆర్చర్‌, శ్యామ్‌ కర్రన్‌, ఓల్లీ స్టోన్‌లకు చోటు దక్కలేదు. మరోవైపు తుది జట్టులో ఉండే 11మంది జట్టు సభ్యులను టాస్‌ సమయంలో ప్రకటించనున్నట్లు ఆస్ట్రేలియా కెప్టెన్‌ టిమ్‌ షైనీ యాషెస్‌ సిరీస్‌కు ముందు నిర్వహించిన మీడియా సమావేశంలో వెల్లడించారు.